Chrenko, Milan, dočasne poverený minister životného prostredia SR (2023-06-16):
Dobrý deň. Vážený pán predseda, vážený pán predsedajúci, vážení páni poslanci, na rokovanie Národnej rady Slovenskej republiky predkladám vládny návrh zákona, ktorým sa mení a dopĺňa zákon č. 39/2013 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení neskorších predpisov a o zmene a doplnení niektorých ďalších zákonov. V prvom rade v tomto zákone ide o zavedenie opatrení, ktoré majú zabezpečiť uzatvorenie nevyhovujúcich skládok odpadov, v súvislosti s ktorými bolo vo vzťahu k nedostatočnej transpozícii Rady, smernice Rady 1999/31 z 26. apríla 1999 o skládkach odpadov, tzv. skládkovej smernice, uplatnené formálne oznámenie voči Slovenskej republike a začaté súdne konanie. Európska komisia dňa 8. júna 2023 predložila Súdnemu dvoru EÚ žalobu v tejto veci a preto je nevyhnutné prijať navrhovanú úpravu, ktorá má zabezpečiť uzatváranie nevyhnutných, nevyhovujúcich skládok odpadov, ako aj predchádzanie situácií, kedy štát bude musieť zabezpečovať ukončenie činností jednotlivých prevádzok. Predložený návrh zákona prenesením povinnosti zabezpečiť uzavretia a rekultiváciu skládky odpadov na Ministerstvo životného prostredia Slovenskej republiky, ktoré uzatvorením a rekultiváciou skládky odpadov, prípadne jej časti alebo jej následným monitoringom poverí podnikateľský subjekt, ktorý disponuje príslušnými oprávneniami na výkon stavebných prác. Náklady na uzavretie, rekultiváciu a následné monitorovanie skládky odpadov budú hradené prioritne z účelovej finančnej rezervy. V prípade nedostatočnej účelovej finančnej rezervy budú ministerstvu poskytnuté potrebné prostriedky zo štátneho rozpočtu, ktoré bude ministerstvo následne vymáhať od subjektu zodpovedného za uzatváranú skládku odpadov. Okrem ustanovení, ktoré upravujú samotný mechanizmus uzatvárania skládok odpadov, sú predmetom vládneho návrhu aj opatrenia súvisiace s uzatváraním skládok odpadov, napríklad vo vzťahu ku kontrole a sankciám, taktiež opatrenia preventívne, aby nedochádzalo k obdobnej situácii nesplnenia požiadaviek, ktoré boli vytknuté v žalobe. Ide napríklad o nastavenie mechanizmu v prípade zmeny prevádzkovateľa skládky odpadov alebo tzv. rozhodnutie o vylúčení štatutára alebo člena štatutárneho orgánu prevádzkovateľa, ak nevykonal ustanovené opatrenia po definitívnom ukončení činnosti alebo neuzavrel skládku odpadov alebo jej časť, alebo nevykonal jej rekultiváciu. Ide aj o opatrenia vychádzajúce z upozornení zo strany Európskej komisie a konaní vedených voči Slovenskej republike, ktoré majú predchádzať podaniu ďalšej žaloby voči Slovenskej republike, ako napríklad zosúladenie s rámcovou smernicou o odpade, postupné zavedenie množstvového zberu, ako aj opatrenia vo vzťahu k záväzku Slovenskej republiky znížiť skládkovanie na 10 %. Zmena pojmológie a jej zosúladenie s príslušnými smernicami pokiaľ ide o plán odpadového hospodárstva, nevykonanie navrhovaných zmien, môže mať za následok transpozičný infringement voči Slovenskej republike. Doplnené informácie na spresnenie údajov spojených so vznikom BAT centra – centrum najlepších dostupných techník, ktoré vyplýva z Plánu obnovy a odolnosti Slovenskej republiky a súčasne súvisí aj s prevádzkovaním skládok odpadov a ich následným uzatváraním. Ďalej reaguje tento návrh na upravenú definíciu podstatnej zmeny, ktorá súvisí s formálnym oznámením č. 2020/2281, taktiež úprava nového § 15a na základe požiadavky Policajného zboru, okresných úradov a obcí. Nové ustanovenie reaguje na situáciu, keď právoplatne odsúdenému súd neuložil trest odstrániť nezákonne umiestnený odpad. Nezákonne umiestnený odpad je ale potrebné odstrániť bezodkladne, aby sa zabránilo poškodzovaniu životného prostredia, ohrozeniu zdravia ľudí a ďalšiemu nezákonnému ukladaniu odpadu na miesto, ktoré nie je na to určené, a aby ten, o ktorého vine nie je z dôvodu odsudzujúceho rozsudku pochybnosť. Zavedenie povinnosti poskytovať pri predaji výrobkov výlučne obaly z biologicky rozložiteľných a kompostovateľných plastov je ďalšie opatrenie. Toto ustanovenie bolo naformulované v súlade s oznámením komisie týkajúcim sa politického rámca Európskej únie pre plasty na biologickej báze. Zavádzanie kompostovateľných obalov alebo náhrad je overenou praxou aj v iných členských štátoch, toto opatrenie podporuje a zabezpečuje zlepšovanie čistoty zberu kuchynských odpadov, čo je zase kľúčové pre samotný proces zhodnocovania biologicky rozložiteľného odpadu. Prijatím novej úpravy chceme zabezpečiť, aby sa prostredníctvom kompostu vracali živiny naspäť do pôdy. Je v našom najvyššom záujme zachovať čo najčistejšie vstupy do zariadení na zhodnocovanie biologicky rozložiteľných odpadov. Zavedenie tejto povinnosti bolo prerokované aj so zástupcami samospráv a obchodných reťazcov. Vzhľadom k tým hroziacim škodám, ktoré vyplývajú vlastne z toho súdneho konania, si vás dovoľujem požiadať o podporenie a predloženie návrhu zákona do druhého čítania. Ďakujem pekne.